ROZHODNUTIE KOMISIE
z 12. apríla 2006,
ktorým sa mení a dopĺňa rozhodnutie 1999/659/ES, ktorým sa stanovuje orientačné rozdelenie finančných prostriedkov v rámci záručnej sekcie Európskeho poľnohospodárskeho usmerňovacieho a záručného fondu pre opatrenia na rozvoj vidieka na obdobie rokov 2000 až 2006
[oznámené pod číslom K(2006) 1542]
(Len znenie v anglickom, dánskom, fínskom, francúzskom, gréckom, holandskom, nemeckom, portugalskom, španielskom, švédskom a talianskom jazyku je autentické)
(Text s významom pre EHP)
(2006/289/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
o zreteľom na nariadenie Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) (1), a najmä na jeho článok 46 ods. 2,
keďže:
(1)
Rozhodnutím 1999/659/ES (2) Komisia stanovila počiatočné rozdelenie finančných prostriedkov pre opatrenia na rozvoj vidieka v členských štátoch na obdobie rokov 2000 až 2006, spolufinancované Záručnou sekciou EPUZF.
(2)
V treťom odseku článku 1 rozhodnutia 1999/659/ES sa maximálna povolená suma podľa EPUZF obmedzuje na obdobie od 16. októbra do 31. decembra 2006. Na základe prechodných opatrení obsiahnutých v článku 39 ods. 1 nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (3) už nie je toto ustanovenie uplatniteľné.
(3)
V súlade s článkom 46 ods. 3 nariadenia (ES) č. 1257/1999 sa počiatočné rozdelenie upraví podľa skutočných výdavkov a upravených prognóz výdavkov, ktoré predložia členské štáty s prihliadnutím na ciele programu.
(4)
V súlade s článkom 57 ods. 2 nariadenia Komisie (ES) č. 817/2004 z 29. apríla 2004, ktorým sa ustanovujú podrobné pravidlá na uplatňovanie nariadenia Rady (ES) č. 1257/1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) (4), Komisia upraví počiatočné rozdelenie pre jednotlivé členské štáty stanovené rozhodnutím 1999/659/ES do dvoch mesiacov od prijatia rozpočtu na príslušný rozpočtový rok.
(5)
Pri úprave počiatočného rozdelenia sa musí zohľadňovať finančné riadenie zo strany členských štátov v rokoch 2000 až 2005 a upravené prognózy na rok 2006 predložené pred 1. októbrom 2005. Na základe ustanovení článku 55 ods. 1 písm. b) nariadenia Komisie (ES) č. 817/2004 sa v prognózach výdavkov na rok 2006 uvádza, že určitá časť rozpočtových prostriedkov na rok 2006 sa nevyčerpá. V súlade s článkom 46 ods. 3 nariadenia (ES) č. 1257/1999 Komisia prerozdelí nevyužité finančné prostriedky medzi členské štáty, ktoré ustanovia plné využívanie svojich finančných rámcov na programové obdobie rokov 2000 až 2006, na základe rozdeľovacieho kľúča počiatočného rozdelenia obsiahnutého v rozhodnutí 1999/659/ES.
(6)
V nariadení Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (5) sa ustanovuje, že sumy vyplývajúce z modulácie sú dostupné ako doplnková podpora Spoločenstva pre opatrenia v rámci programovania rozvoja vidieka financované zo Záručnej sekcie EPUZF podľa nariadenia (ES) č. 1257/1999.
(7)
Na základe rozhodnutia Komisie K(2005) 5314 z 19. decembra 2005 (6) boli sumy vyplývajúce z modulácie podľa článku 10 ods. 1 nariadenia (ES) č. 1782/2003 rozdelené medzi členské štáty. Toto rozdelenie je potrebné doplniť k rozdeleniu v členských štátoch na rozpočtový rok 2006 podľa rozhodnutia 1999/659/ES.
(8)
Rozhodnutie 1999/659/ES by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Rozhodnutie 1999/659/ES sa týmto mení a dopĺňa takto:
a)
tretí odsek článku 1 sa vypúšťa;
b)
príloha sa nahrádza prílohou k tomuto nariadeniu.
Článok 2
Toto rozhodnutie je určené Belgickému kráľovstvu, Dánskemu kráľovstvu, Spolkovej republike Nemecko, Helénskej republike, Španielskemu kráľovstvu, Francúzskej republike, Írsku, Talianskej republike, Luxemburskému veľkovojvodstvu, Holandskému kráľovstvu, Rakúskej republike, Portugalskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
V Bruseli 12. apríla 2006